Okay, vi begynder med et eksperiment.

Du skal nu vælge, hvilken af to madvarer du helst vil spise.

En majskolbe En grapefrugt

Har du valgt?

Godt, så får du lidt mere information:

Majskolben er dyrket i Spanien og af sorten MON 810. Sorten er lavet ved blandt andet at indsætte et gen fra en jordbakterie i majsplantens dna for at få planten til at producere et stof, der slår skadelige insekter ihjel. Majskolben er, med andre ord, en genmodificeret organisme, en GMO-afgrøde.

Grapefrugten derimod er af sorten Star Ruby, ligeledes dyrket i Spanien, men økologisk.

Hvis du minder om de fleste danskere (i hvert fald sidst, nogen spurgte), så er du nu ret skeptisk over for majskolben og mere positivt stemt over for grapefrugten.

GMO-afgrøder har helt fra begyndelsen været omgærdet af frygt for uforudsete miljø- og sundhedsskader og en stærk modvilje mod de verdensomspændende virksomheder, som skabte de første kommercielle GMO-afgrøder. I EU er de så hårdt regulerede, at førnævnte majsplante faktisk er den eneste, som er godkendt til dyrkning her.

Men hvad nu, hvis jeg fortæller dig, hvordan grapefrugtsorten Star Ruby er lavet – nemlig ved at bombardere et grapefrø med radioaktiv stråling for at få det til at mutere, indtil det producerede et træ med særlig indbydende frugter med knaldrødt kød og ganske få kerner?

Lyder grapefrugten og majskolben nu nogenlunde lige … skal vi sige … unaturlige?